b'\n_START_ARTICLE_\nVitamin B6\n_START_SECTION_\nZgodovina\n_START_PARAGRAPH_\n\xc5\xbde leta 1926 so menili, da pomanjkanje vitamina B3 povzro\xc4\x8da dermatitis. Leta 1936 je Gy\xc3\xb6rgy odkril novo skupino strukturno podobnih spojin, ki jo je imenoval vitamin B6 in s katero se uspe\xc5\xa1no zdravi dermatitis. Leta 1938 je bil piridoksin izoliran iz ri\xc5\xbeevih lusk in kvasa.\n_START_SECTION_\nKemi\xc4\x8dna sestava in lastnosti\n_START_PARAGRAPH_\nVitamin B6 sestavlja skupina nekaj strukturno podobnih spojin. To so piridoksin (alkohol), piridoksal (aldehid) in piridoksamin (amin). Vsi so derivati piridoksina in se razlikujejo po funkcionalni skupini na 4. ogljikovem atomu._NEWLINE_Topnost_NEWLINE_Piridoksin je bel kristalini\xc4\x8dni pra\xc5\xa1ek. Topi se v vodi, malo slab\xc5\xa1e v alkoholu, skorajda netopen je v kloroformu in etru. Hrani se v posodah, za\xc5\xa1\xc4\x8ditenih pred svetlobo, ker se pod njenim vplivom razgrajuje._NEWLINE_Stabilnost _NEWLINE_Ob\xc4\x8dutljiv na svetlobo, \xc4\x8deprav je razgradnja veliko manj\xc5\xa1a, \xc4\x8de se hrani z vitaminom A ali riboflavinom. V obi\xc4\x8dajnih razmerah se piridoksin slabo razgrajuje, kadar pa se izpostavi neposredni son\xc4\x8dni svetlobi, se ga lahko v 8 urah razgradi ve\xc4\x8d kot 80%. Prav tako se razgrajuje pod vplivom alkalij.\n_START_SECTION_\nNaravni viri\n_START_PARAGRAPH_\nVse tri sestavine vitamina B6 se nahajajo v naravi. Piridoksin je tako v rastlinskem kot \xc5\xbeivalskem tkivu, zlasti v jetrih in ledvicah, potem v kvasu, ribah, \xc5\xbeitih, soji, jajcih ter razli\xc4\x8dnem sadju (avokado, mango, melone, lubenice) in zelenjavi (kislo zelje, koleraba, paprika, \xc5\xa1parglji), ara\xc5\xa1idih, orehih. Je sestavni del telesnih teko\xc4\x8din vseh \xc5\xbeivih organizmov.\n_START_SECTION_\nUsoda v organizmu\n_START_PARAGRAPH_\nPiridoksin, piridoksal in piridoksamin se hitro absorbirajo iz prebavnega trakta, kadar se dajejo peroralno. V jetrih prehajajo vse tri oblike v aktivna metabolita, piridoksal fosfat in piridoksamin fosfat, ki se v jetrih tudi skladi\xc5\xa1\xc4\x8di. V jetrih se prav tako oksidirajo do 4-piridoksin kisline in drugih neaktivnih metabolitov , ki se izlo\xc4\x8dajo z urinom. Piridoksal prehaja placento in se pojavlja v materinem mleku.\n_START_SECTION_\nHipovitaminoza\n_START_PARAGRAPH_\n\xc4\x8ceprav je vitamin B6 pomembna sestavina \xc4\x8dlove\xc5\xa1ke prehrane, so klini\xc4\x8dni simptomi njegovega pomanjkanja zelo redki. Pomanjkanje se pojavlja pri uporabi nekaterih zdravil ali pa je vezano na pomanjkanje drugih vitaminov B-skupine. Simptomi pomanjkanja piridoksina se ka\xc5\xbeejo na ko\xc5\xbei, v osrednjem \xc5\xbeiv\xc4\x8dnem sistemu in hematopoetskem sistemu._NEWLINE_Seboreji podobne lezije okrog o\xc4\x8di, nosu in ust, ki jih spremljata glositis in stomatitis, so opa\xc5\xbeene pri osebah, ki jim v hrani primanjkujejo vitamini B-kompleksa. Pri tem so pogosti tudi kr\xc4\x8di, ki jih je mogo\xc4\x8de prepre\xc4\x8diti z dodajanjem tega vitamina. Pomanjkanje vitamina B6 povzro\xc4\x8da redko anemijo (obi\xc4\x8dajno pri otrocih), ki se dobro odziva na piridoksin. Pomanjkanje vitamina B6 obi\xc4\x8dajno nastopa s pomanjkanjem \xc5\xa1e nekaterih vitaminov B-kompleksa, zato se v terapiji ne uporablja sam, temve\xc4\x8d skupaj z drugimi vitamini skupine B. Vitamin B6 je sestavina mnogih multivitaminskih pripravkov, ki se uporabljajo v preventivi tako pri otrocih kot tudi pri odraslih._NEWLINE_Nekatera zdravila (izoniazid, cikloserin, penicilamin, hidralazin in verjetno tudi MAO-inhibitorji) imajo antivitaminsko B6 delovanje. Zato ga je upravi\xc4\x8deno uporabljati v profilaksi bolezni, pri kateri se pojavljajo periferni nevritis in celo konvulzije. Uporablja tudi kot protistrup pri bolnikih, ki jemljejo prevelike odmerke tuberkulostatikov izoniazida ali pri toksi\xc4\x8dnosti cikloserina._NEWLINE_Koncentracija vitamina B6 je obi\xc4\x8dajno zmanj\xc5\xa1ana v krvi nose\xc4\x8dnic in pri \xc5\xbeenskah, ki so jemale oralne kontraceptive z estrogeni. Menijo, da je koncentracija vitamina B6 zmanj\xc5\xa1ana tudi pri alkoholikih. Dobro dokumentirana indikacija za uporabo tega vitamina je vrsta anemije, tako imenovana od piridoksina odvisna anemija, in v takem primeru se priporo\xc4\x8dajo zelo veliki odmerki vitamina B6.\n_START_SECTION_\nToksi\xc4\x8dnost\n_START_PARAGRAPH_\nVitamin B6 ima relativno nizko toksi\xc4\x8dnost. Pri ljudeh so opa\xc5\xbeeni nevrotoksi\xc4\x8dni u\xc4\x8dinki pri jemanju piridoksina v dnevnem odmerku, ve\xc4\x8djem od 200 mg/dan. \xc4\x8ce se na primer ob predmenstrualnem sindromu vzame mega odmerek piridoksina (2 do 6 g/dan), lahko to izzove vrsto motenj v premikanju mi\xc5\xa1ic in izra\xc5\xbeanju ob\xc4\x8dutij. Po prenehanju jemanja piridoksina je okrevanje po\xc4\x8dasno, pri nekaterih bolnikih le delno. Prese\xc5\xbeek vitamina B6 se praviloma izlo\xc4\x8da s se\xc4\x8dem.\n_START_SECTION_\nInterakcije\n_START_PARAGRAPH_\nLevodopa_NEWLINE_Dodatkov vitamina B6 ne smejo jemati bolniki s Parkinsonovo boleznijo, ki se zdravijo z levodopo, saj zmanj\xc5\xa1uje terapevtsko delovanje le tega s pospe\xc5\xa1evanjem perifernega metabolizma levodope._NEWLINE_Fenobarbiton in fenitoin_NEWLINE_Piridoksin zmanj\xc5\xa1uje delovanje antikonvulzivov in njihovo koncentracijo v serumu; pove\xc4\x8duje tveganje za epilepti\xc4\x8dne napade; potrebno se je izogibati hkratni uporabi. \xc4\x8ce je dodajanje vitamina B6 vendarle potrebno, mora biti pod strogim nadzorom zdravnika; ve\xc4\x8dji odmerki piridoksina (> 2mg/dan) ob\xc4\x8dutno zmanj\xc5\xa1ujejo u\xc4\x8dinkovitost fenitoina._NEWLINE_Oralni kontraceptivi (estrogeni in gestageni)_NEWLINE_Ta zdravila lahko zmanj\xc5\xa1ajo koncentracijo piridoksina v organizmu; pomanjkanje vitamin B6 lahko izzove nekatere tipe depresij._NEWLINE_Kortikosteroidi_NEWLINE_Prav tako zmanj\xc5\xa1ujejo koncentracijo piridoksina v organizmu; s kortikosteroidi se vsekakor priporo\xc4\x8da dodatno jemanje vitaminov skupine B._NEWLINE_Hidralazin_NEWLINE_Hidralazin in njemu podobna zdravila lahko iz\xc4\x8drpajo zaloge piridoksina v organizmu, kar deluje na esencialne encime. Pomanjkanje vitamina B6 lahko povzro\xc4\x8di depresijo ali \xc5\xbeiv\xc4\x8dno po\xc5\xa1kodbo (pogosto se pojavlja drhtenje nog ali rok). Ob teh zdravilih so upravi\xc4\x8deno potrebne dodatne koli\xc4\x8dine B6._NEWLINE_Izoniazid, Cikloserin, Penicilamin_NEWLINE_Menijo, da imajo ta zdravila antivitaminsko B6 delovanje (verjetno onemogo\xc4\x8dajo izkori\xc5\xa1\xc4\x8danje piridoksina); njihova uporaba lahko povzro\xc4\x8di periferni nevritis; simptomi izginejo po uporabi piridoksina. Priporo\xc4\x8dljiva je tudi preventivna uporaba piridoksina; danes \xc5\xbee obstajajo preparati izoniazida, ki so kombinirani s piridoksinom (npr. Eutizon B6) in se uspe\xc5\xa1no uporabljajo kot tuberkulostatiki.'